Τ' όνομά μου είναι Σαμ

Τ' όνομά μου είναι Σαμ  (αγγλικά: I Am Sam) είναι αμερικανική δραματική ταινία παραγωγής 2001. Την ταινία σκηνοθέτησε η Τζέσι Νέλσον και το σενάριο έγραψε η ίδια μαζί με την Κριστίν Τζόνσον. Πρωταγωνιστούν οι Σον Πεν, Μισέλ Φάιφερ, Ντακότα Φάνινγκ, Νταϊάν Γουίστ, Λορέτα Ντιβάιν, Ρίτσαρντ Σιφ και Λόρα Ντερν. Ο Σαμ, ένας διανοητικά καθυστερημένος άνδρας, δίνει μάχη για να πάρει την κηδεμονία της εφτάχρονης κόρης του και στην πορεία θα δώσει μαθήματα ζωής στην ψυχρή δικηγόρο του για την αξία της αγάπης και της οικογένειας.

Η ταινία κυκλοφόρησε στους κινηματογράφους στις 28 Δεκεμβρίου 2001 και έλαβε μικτά σχόλια από τους κριτικούς. Επαινέθηκε ιδιαίτερα όμως η ερμηνεία του Σον Πεν, ο οποίος έλαβε υποψηφιότητα για Όσκαρ Α' Ανδρικού Ρόλου.

Πλοκή
Ο Σαμ Ντόσον, ένας άνδρας με διανοητική καθυστέρηση, μεγαλώνει μόνος την κόρη του Λούσι, μετά την εγκατάλειψή τους από τη μητέρα της. Παρά το πρόβλημά του, ο Σαμ μπορεί και προσαρμόζεται και περιτριγυρίζεται από καλούς φίλους με διανοητική καθυστέρηση, καθώς και από μια ευγενική, αγοραφοβική γειτόνισσα, την Άνι, η οποία προσέχει τη Λούσι όταν ο Σαμ δεν μπορεί. Αν και ο Σαμ προσφέρει ένα ζεστό και με γεμάτο αγάπη περιβάλλον για τη Λούσι, σύντομα η Λούσι ξεπερνά τη διανοητική ικανότητα του Σαμ. Τα άλλα παιδιά την πειράζουν επειδή έχει για πατέρα έναν "καθυστερημένο" και ντρέπεται να αποδεχθεί ότι είναι πιο έξυπνη από αυτόν. Μια κοινωνική λειτουργός εμφανίζεται στο σπίτι του Σαμ και παίρνει μαζί της τη Λούσι, επιτρέποντας στο Σαμ να την επισκέπτεται δύο φορές την εβδομάδα.

Ο Σαμ προσεγγίζει μία λαμπρή δικηγόρο, τη Ρίτα Χάρισον, της οποίας το γρήγορο επαγγελματικό της πρόγραμμα και τα προσωπικά προβλήματα που αντιμετωπίζει της έχουν δώσει τη φήμη της ψυχρής και άκαρδης δικηγόρου. Σε μια προσπάθειά της να αποδείξει στους συναδέλφους της ότι δεν είναι άκαρδη, η Ρίτα δέχεται την υπόθεση του Σαμ, χωρίς αμοιβή. Καθώς συνεργάζονται για να διεκδικήσουν την κηδεμονία της Λούσι, ο Σαμ χωρίς να το θέλει βοηθάει τη Ρίτα με τα οικογενειακά της προβλήματα, συμπεριλαμβανομένων της ενθάρρυνσης να εγκαταλείψει το σύζυγό της που την απατά και να διορθώσει τη σχέση της με το γιο της.

Στη δίκη, ο Σαμ καταρρέει όταν ο δικηγόρος τον πείθει ότι δεν είναι ικανός να μεγαλώσει τη Λούσι. Μετά τη δίκη, την κηδεμονία της Λούσι αναλαμβάνει μια ανάδοχη οικογένεια. Η Λούσι πείθει τον Σαμ να το σκάσουν αλλά ο Σαμ το μετανιώνει και τη γυρνάει πίσω. Τελικά, η ανάδοχη οικογένεια που σχεδίαζε να υιοθετήσει τη Λούσι, αποφασίζει να την δώσει πίσω στο Σαμ, με τη συμφωνία ότι θα τον βοηθήσουν να τη μεγαλώσει.

Η τελευταία σκηνή δείχνει έναν αγώνα ποδοσφαίρου, με διαιτητή τον Σαμ και τη Λούσι ως παίχτρια. Στον αγώνα παρεβρίσκονται η ανάδοχη οικογένεια, οι φίλοι του Σαμ και η Ρίτα με το γιο της.

Ηθοποιοί και Χαρακτήρες
 Σον Πεν στο ρόλο του Σαμ Ντόσον
 Μισέλ Φάιφερ στο ρόλο της Ρίτα Χάρισον
 Ντακότα Φάνινγκ στο ρόλο της Λούσι Ντάιαμοντ Ντόσον
 Νταϊάν Γουίστ στο ρόλο της Άνι Κάσελ
 Λορέτα Ντιβάιν στο ρόλο της Μάργκαρετ Καλγκρόουβ
 Ρίτσαρντ Σιφ στο ρόλο του Κυρίου Τέρνερ
 Λόρα Ντερν στο ρόλο της Ράντι Κάρπεντερ
 Μάριν Χινκλ στο ρόλο της Πατρίσια
 Μπραντ Σίλβερμαν στο ρόλο του Μπραντ
 Τζόσεφ Ρόζενμπεργκ στο ρόλο του Τζο
 Στάνλεϊ ΝτεΣάντις στο ρόλο του Ρόμπερτ
 Νταγκ Χάτσισον στο ρόλο του Ίφτι
 Ρόζαλιντ Τσάο στο ρόλο της Λίλι
 Κεν Τζένκινς στο ρόλο του Δικαστή Φίλιπ ΜακΝίλι
 Μέρι Στινμπέρτζεν στο ρόλο της Δόκτωρ Μπλέικ
 Ελ Φάνινγκ στο ρόλο της Λούσι (2 ετών)

Box office
Με προϋπολογισμό 22.000.000 δολάρια, η ταινία Τ' Όνομά μου Είναι Σαμ άνοιξε στην 7η θέση με 8,3 εκατομμύρια δολάρια το πρώτο τριήμερο. Οι συνολικές εισπράξεις στο αμερικανικό box office έφτασαν τα 40,3 εκατομμύρια δολάρια και στον υπόλοιπο κόσμο συγκέντρωσε 57,5 εκατομμύρια δολάρια. Παγκοσμίως απέφερε 97,8 εκατομμύρια δολάρια.

Βραβεία & Υποψηφιότητες
ΟργάνωσηΚατηγορίαΥποψήφιοςΑποτέλεσμα Όσκαρ  Α' Ανδρικού Ρόλου  Σον Πεν  υποψηφιότηταScreen Actors Guild Awards Καλύτερη Ανδρική Ερμηνεία σε Πρωταγωνιστικό Ρόλο  Σον Πεν  υποψηφιότητα Καλύτερη Γυναικεία Ερμηνεία σε Δευτεραγωνιστικό Ρόλο  Ντακότα Φάνινγκ  υποψηφιότητα

Παραπομπές

 Εξωτερικοί σύνδεσμοι 
 Επίσημη ιστοσελίδα

Κατηγορία:Αμερικανικές ταινίες της δεκαετίας 2000
Κατηγορία:Δικαστικές ταινίες
Κατηγορία:Ταινίες του 2001
Κατηγορία:Αγγλόφωνες ταινίες
Κατηγορία:Αμερικανικές δραματικές ταινίες
Κατηγορία:Ταινίες γυρισμένες στο Λος Άντζελες
Κατηγορία:Αμερικανικές δικαστικές δραματικές ταινίες
Κατηγορία:Ταινίες παραγωγής New Line Cinema
Κατηγορία:Ταινίες με θέμα την αναπηρία
Κατηγορία:Ταινίες με μουσική σύνθεση Τζον Πάουελ